4. POLITICA ÎN DOMENIUL CONCURENŢEI

Tratatul de instituire a Comunităţii Europene, titlul VI, capitolul 1, Reguli privind concurenţa.

1. Regimurile de ajutoare fiscale pentru investiţiile de 3 miliarde şi de 10 miliarde HUF

(a) Fără să aducă atingere articolelor 87 şi 88 din Tratatul CE, Ungaria poate să aplice facilităţile fiscale la impozitul pe firmă acordate înainte de ianuarie 2003 pe baza articolului 21 alineatele (7), (10) şi (11) din Legea LXXXI din 1996 privind impozitul pe firmă şi pe dividende şi a articolului 93 din Legea CXXV din 1999 privind bugetul pentru anul 2000 al Republicii Ungaria, în următoarele condiţii:

(i) pentru întreprinderile mici şi mijlocii care corespund definiţiei comunitare a acestui tip de întreprinderi [2] şi conform practicii Comisiei, până la 31 decembrie 2011 inclusiv;

În caz de fuziune, achiziţie sau un caz similar care implică un beneficiar al unei facilităţi fiscale acordate în temeiul legislaţiei susmenţionate şi care cade sub incidenţa prezentei litere (i), facilitatea fiscală privind impozitul pe profit încetează.

(ii) pentru alte întreprinderi, cu condiţia să fie respectate următoarele limitări ale ajutoarelor acordate în temeiul legislaţiei susmenţionate:

(aa) Ajutoare de stat pentru investiţii regionale:

- ajutorul total pentru investiţii nu depăşeşte plafonul maxim de 75% din costurile eligibile de investiţie dacă întreprinderea a început investiţia în cadrul acestui regim înainte de 1 ianuarie 2000. Dacă întreprinderea a început investiţia în cadrul acestui regim în perioada 2000-2002, ajutorul total pentru investiţii nu depăşeşte plafonul maxim de 50% din costurile eligibile de investiţie;

- dacă întreprinderea operează în sectorul autovehiculelor [3], ajutorul total pentru investiţii nu depăşeşte plafonul maxim de 30% din costurile eligibile de investiţie dacă întreprinderea a început investiţia în cadrul acestui regim înainte de 1 ianuarie 2000. Dacă întreprinderea a început investiţia în cadrul acestui regim în perioada 2000-2002, ajutorul total pentru investiţii nu depăşeşte plafonul maxim de 20% din costurile eligibile de investiţie;

- perioada utilizată la calcularea ajutorului care urmează să fie inclus în plafoanele susmenţionate de 75% şi 50% (30% şi 20% în cazul sectorului autovehiculelor) începe la 1 ianuarie 2003; sunt excluse din calcul toate ajutoarele solicitate şi primite pe baza profiturilor anterioare acestei date;

- nu există nici o obligaţie de rambursare a ajutorului dacă la data aderării întreprinderea depăşea deja plafoanele aplicabile;

- în vederea calculării ajutorului total, se ţine cont de toate ajutoarele acordate beneficiarului în funcţie de costurile eligibile, inclusiv ajutoarele acordate în cadrul altor regimuri şi indiferent dacă ajutorul provine din surse locale, regionale, naţionale sau comunitare;

- costurile eligibile se definesc pe baza criteriilor rezultate din regulile comunitare aplicabile ajutoarelor regionale pentru investiţii;

- costurile eligibile de care se poate ţine cont sunt cele survenite între 1 ianuarie 1997 şi 31 decembrie 2005 în cadrul unui program adoptat în mod formal de întreprindere cel târziu la 31 decembrie 2002 şi notificat Ministerului de Finanţe al Republicii Ungaria până la 31 ianuarie 2003.

(bb) Ajutoare de stat pentru investiţii în formare profesională, cercetare şi dezvoltare, ocuparea forţei de muncă şi protecţia mediului:

- ajutoarele nu depăşesc plafoanele relevante aplicabile la 1 ianuarie 2003 obiectivelor corespunzătoare conform articolelor 87 şi 88 din Tratatul CE;

- perioada utilizată la calcularea ajutorului care urmează să fie inclus în plafoanele aplicabile începe la 1 ianuarie 2003; sunt excluse din calcul toate ajutoarele solicitate şi primite pe baza profiturilor anterioare acestei date;

- nu există nici o obligaţie de rambursare a ajutorului dacă la data aderării întreprinderea depăşea deja plafoanele aplicabile;

- în vederea calculării ajutorului total, se ţine cont de toate ajutoarele acordate beneficiarului în funcţie de costurile eligibile, inclusiv ajutoarele acordate în cadrul altor regimuri şi indiferent dacă ajutorul provine din surse locale, regionale, naţionale sau comunitare;

- costurile eligibile se definesc pe baza criteriilor rezultate din regulile comunitare aplicabile la 1 ianuarie 2003 obiectivelor respective;

- costurile eligibile de care se poate ţine cont sunt cele survenite între 1 ianuarie 1997 şi 31 decembrie 2005 în cadrul unui program adoptat în mod formal de întreprindere cel târziu la 31 decembrie 2002 şi notificat Ministerului de Finanţe al Republicii Ungaria până la 31 ianuarie 2003.

(cc) În cazul investiţiilor de infrastructură publică făcute de beneficiar, ajutorul este limitat la 100% din costurile survenite până la 31 decembrie 2002 inclusiv.

Formulele de tranziţie stabilite în prezentul paragraf nu intră în vigoare dacă nu sunt îndeplinite condiţiile susmenţionate.

(b) Toate ajutoarele acordate în temeiul legislaţiei susmenţionate, care nu sunt armonizate cu condiţiile enunţate la litera (a) până la data aderării, sunt considerate ajutoare noi, conform mecanismului existent de acordare a ajutoarelor prevăzut în anexa IV capitolul 3 privind politica în domeniul concurenţei 3, la prezentul Act.

(c) Ungaria transmite Comisiei:

- la două luni după data aderării, informaţii privind îndeplinirea condiţiilor enunţate la litera (a) de mai sus;

- până la sfârşitul lunii iunie 2006, informaţii privind costurile eligibile de investiţie efectiv suportate de beneficiari în temeiul legislaţiei susmenţionate, cât şi asupra sumelor totale ale ajutoarelor primite de beneficiari.

2. Regimul off-shore

(a) Fără să aducă atingere articolelor 87 şi 88 din Tratatul CE, Ungaria poate să aplice reducerile fiscale la impozitul pe firmă acordate înainte de ianuarie 2003 pe baza articolelor 4.28 şi 19 alineatul (2) din Legea LXXXI din 1996 privind impozitul pe firmă şi pe dividende până la 31 decembrie 2005 inclusiv.

(b) În caz de fuziune, achiziţie sau un caz similar care implică un beneficiar al unei facilităţi fiscale acordate în temeiul legislaţiei susmenţionate şi care cade sub incidenţa literei (a) de mai sus, reducerea impozitului pe profit încetează.

3. Ajutoare fiscale acordate de autorităţile locale

(a) Fără să aducă atingere articolelor 87 şi 88 din Tratatul CE, Ungaria poate să aplice până la 31 decembrie 2007 inclusiv reduceri ale impozitului pentru întreprinderile locale de până la 2% din venitul net al întreprinderilor, reduceri acordate de autorităţile locale pe o perioadă de timp limitată, în temeiul articolelor 6 şi 7 din Legea C din 1990 privind taxele locale, modificată de articolul 79 alineatul (1) şi (2) din Legea L din 2001 privind modificarea legislaţiei financiare, modificată de articolul 158 din Legea XLII din 2002 privind modificarea legislaţiei privind impozitele, contribuţiile şi alte vărsăminte bugetare.

(b) Întreprinderile care beneficiază de dispoziţiile din articolul 21 alineatul (7), (10) sau (11) din Legea LXXXI din 1996 privind impozitul pe firmă şi pe dividende sau articolul 93 din Legea CXXV din 1999 privind bugetul Republicii Ungaria pe anul 2000, sau de regimuri de ajutor care nu sunt compatibile cu articolele 87 şi 88 din Tratatul CE nu au dreptul de a beneficia de regimurile tranzitorii menţionate la litera (a) de mai sus.

[2] Recomandarea Comisiei 96/280/CE din 3 aprilie 1996 privind definiţia întreprinderilor mici şi mijlocii (JO L 107, 30.4.1996, p. 4).

[3] În sensul anexei C la Cadrul multisectorial comunitar de ajutoare regionale pentru proiectele mari de investiţii, cadru pentru ajutoarele de stat acordate industriei de autovehicule (JO C 70, 19.3.2002, p. 8).

--------------------------------------------------